Акафист Пресвятей Богородице пред иконою Ея Холмскою

Кондак 1
Избранной от всех родов Владычице мира, превыше сил небесных превознесенней, хвалебныя песни приносим раби Твои, Богородице; Ты же, яко имущая милосердие неизреченное, во святей иконе Твоей являемое, от всяких нас бед свободи, да с радостию зовем Ти: Радуйся, земли Холмския отрадо и всему миру прибежище и заступление.

Икос 1
Ангелов чиноначалия на небеси величают Тя, Пресвятую Деву, Радость Пресветлую всему миру родившую, мы же, песни ангельстей подражая, зде, на земли, воспоем Ти сицевая: Радуйся, богоизбранная Отроковице; Радуйся, от дней ветхих Богу предобрученная. Радуйся, от пророк миру предуказанная; Радуйся, Архангелом Гавриилом о зачатии Сына от Духа Свята предвозвещенная. Радуйся, во смирении благовестие Архангелово восприявшая; Радуйся, Наставнице, смиренномудрию нас научающая. Радуйся, богодухновенно от праведныя Елисаветы Материю Божиею нареченная. Радуйся, о рождении от Тебе Спасителя мира в веселии духовнем Господа возвеличившая. Радуйся, лики ангельскими песнословимая. Радуйся, от всех родов присно ублажаемая. Радуйся, земли Холмския отрадо и всему миру прибежище и заступление.

Кондак 2
Видя заступление Твое, Всеблагая Владычице, роду христианскому являемое, зане в бедах крепкая еси нам Помощница, обидимым Заступнице, скорбным утешение, больным исцеление и всем труждающимся скорая помоще, вси благодарственно о Тебе Богу вопием: Аллилуиа.

Икос 2
Разум подаждь нам, Всеблагая Владычице, како достойно воспети промышление Твое, стране Холмстей явленное, внегда просветитель Руси князь Владимир, изволением Твоим, в покров и охранение страны сея, светом учения Евангельскаго просвещаемыя, граду Холму в дар принесе икону Твою, Пречистая. Мы же, дивящеся Твоему о нас престательству, со умиление зовем Ти сице: Радуйся, усердная Заступнице рода христианскаго; Радуйся, насадителю веры Христовы князю Владимиру во апостольстве вспомоществовавшая. Радуйся, иконою Твоею чудотворною страну Холмскую, аки драгоценным даром, обогатившая; Радуйся, веру Православную в земли сей укрепившая. Радуйся, Твоею неисчетною благостию христиан ущедряющая; Радуйся, милосердие неизреченное душам нашим источающая. Радуйся, молитвами Твоими о нас неоскудевающая; Радуйся, матерним заступлением чтущих Тя от всяких бед избавляющая. Радуйся, пречестною иконою Твоею врачевство телесное и духовное христианом являющая; Радуйся, высото непостижимая, ко пристанищу высшему нас возводящая. Радуйся, земли Холмския отрадо и всему миру прибежище и заступление.

Кондак 3
Силу благодатную явила еси во святей иконе Твоей, Пресвятая Владычице, сокровище бо многоценное в ней нам открываеши и безчисленныя щедроты притекающим к ней подаеши, да вси, щедротами Твоими обогатившеся, со умилением Богу воззовем: Аллилуиа.

Икос 3
Имеющи о новопросвещенных людех земли Холмския попечение неоскудное, от пречестныя иконы Твоея токи чудес источила еси, Владычице, да вси познают, яко любовь Твоя и попечение присно на людех православных пребывают. Сего ради благодарственно Тебе воспоем: Радуйся, благодати источник неистощимый дарующая; Радуйся, лучами чудес всех притекающих к иконе Твоей озаряющая. Радуйся, помоще всем верно чтущим Сына Твоего преславная; Радуйся, веры Православныя в земли нашей крепосте твердая. Радуйся, попечением Твоим присным о людех православных истину Православия утверждающая; Радуйся, иконою Твоею радость духовную нам соделавающая. Радуйся, милости сокровище многоценное нам открывающая; Радуйся, море щедрот просящим у Тебе изливающая. Радуйся, заблуждшим путь истины указующая; Радуйся, призывающим Тя на помощь скоро поспешествующая. Радуйся, земли Холмския отрадо и всему миру прибежище и заступление.

Кондак 4
Буря напастей и бед, не единожды воздвизаемая противу веры Православныя в земли нашей, не возможе поколебати твердости в вере всех притекающих к Тебе, Владычице, и цельбоносней иконе Твоей покланяющихся, зане икона сия в щит и победное знамение православным христианом Тобою дадеся, и мы, грешнии, твердо уповаем, яко и во дни наших напастей скоропослушаеши всех нас, с верою ко Твоему пречистому образу притекающих и Сыну Твоему поющих: Аллилуиа.

Икос 4
Слышавше людие православнии, яко икона Твоя пречистая во дни тыя, егда град Холм от агарян нечестивых огню и мечу предадеся, под пеплом храма бысть сокровенна и по стех летех паки невредима обретеся, радостию велиею возрадовавшеся, хвалу Ти, Пресвятая Дево и Мати, воспеша таковую: Радуйся, земли Холмския покрове; Радуйся, Православия в ней насаждение и утверждение. Радуйся, во огни икону Твою пречестную чудесно неврежденною сохранившая; Радуйся, росою чудоточною огнь угасившая. Радуйся, радость нам велию, яко отроком халдейским в пещи огненней, подавшая; Радуйся, сильну в чудотворении познати Тя научившая. Радуйся, яко икону Твою неврежденну зряще, святыне сей покланятися научаемся; Радуйся, яко от иконы Твоея даров чудесных сподобляемся. Радуйся, броне наша неуязвимая; Радуйся, стено наша несокрушимая. Радуйся, земли Холмския отрадо и всему миру прибежище и заступление.

Кондак 5
Боготечная звезда явися нам, Богомати, пречестная икона Твоя, лучами бо чудес, от иконы исходящими, всех верных Ти осияваеши, мрак греховный и мглу скорбей наших прогоняеши и всех ищущих спасения наставляеши с верою воспевати Богу: Аллилуиа.

Икос 5
Видев князь Владимир, яко насельницы земли Холмския во тьме язычества и сени смертней пребывают, разори на горе града Холма капище идольское и созда на ней храм Богу Живу, в немже и утверди пречестный образ Твой, Богомати, да вси взирающии нань и чтущии Тя, дары от Тебе восприемлют, яже к животу и благочестию. Мы же, чтуще святыню Твою, со умилением глаголем: Радуйся, палато Сына Божия, в храме земнем обитати благоизволившая; Радуйся, вместилище славы Господней, притекающих к Тебе славою и честию венчавшая. Радуйся, горо несекомая, источник воды живы жаждущим источившая; Радуйся, заре, блистающая во тьме, мрак языческий в земли нашей разорившая. Радуйся, стамно златая, мир весь глада духовнаго избавляющая; Радуйся, столпе огненный, к Солнцу Правды всех ищущих спасения приводяй. Радуйся, иконою Твоею источники чудес нам источающая; Радуйся, двери райския всем верно чтущим Тя отверзающая. Радуйся, христианом радосте и утешение; Радуйся, уз греховных падшим разрешение. Радуйся, земли Холмския отрадо и всему миру прибежище и заступление.

Кондак 6
Проповедницы чудес велиих, иконою Твоею источаемых, явишася не токмо православнии, но и иновернии людие: не отринула бо еси милосердием Твоим и сих, к Тебе притекающих и цельбоносной иконе Твоей покланяющихся, да вси, сильну помощницу Тя уразумевше и покланятися православней святыне научившеся, со умилением воззовут Богу: Аллилуиа.

Икос 6
Возсиявши от пречестныя иконы Твоея благодать светозарную, светиши светом чудес и милостей стране нашей, Пречистая, да вси, с верою к Твоей иконе цельбоносней притекающии и чающии от Тебе великия и богатыя милости, едиными устами и единым сердцем велегласно Тебе вопиют: Радуйся, дерзновенная к Богу ходатаице; Радуйся, за мир христианский теплая молитвеннице. Радуйся, неистощимый источниче святыни; Радуйся, многотекущая реко благ вечных. Радуйся, сиянием славы Твоея нас облистающая; Радуйся, мрак греховный душ наших упраздняющая. Радуйся, яко Твоею иконою источники чудес являеши; Радуйся, яко прибегающим к ней вся полезная даруеши. Радуйся, сердец наших умиление; Радуйся, от бед и напастей наше спасение. Радуйся, земли Холмския отрадо и всему миру прибежище и заступление.

Кондак 7
Хотящи граду Холму, от агарян нечестивых разоряему, милосердие явити, не отринула еси, Скоропослушнице, двух княжен холмских, пред иконою Твоею о спасении града сего модящихся и чин иноческий прияти обещавших, но притекла еси на помощь граду сему и обратила в бегство полки вражия, да вси, спасеннии Тобою от бед, воспоют: Аллилуиа.

Икос 7
Дивное попечение о доме Господнем, в немже пребываше Твоя цельбоносная икона, показала еси, Пресвятая Владычице; како бо не дивимся Твоей чудесней помощи, собирателю лепты на расширение храма сего иноку Иоасафу явленней, егда инок сей от Тебе, во образе лепообразныя Жены явльшейся, прият в дар свиток с лептою, на сие дело довлеющею, и, дивяся свыше ниспосланней помощи, воспе Ти сице: Радуйся, преславная в бедах Заступнице; Радуйся, милости превеликия подательнице. Радуйся, многажды прошения наша предваряющая; Радуйся, светозарное сияние, скорбный мрак души нашея разгоняющее. Радуйся, ненадежных непостыдное надеяние; Радуйся, всем верно чтущим Тя радосте и утешение. Радуйся, любве неистощимый источниче; Радуйся, твердое наше упование. Радуйся, всех притекающих к Тебе Твоею милостию покрывающая; Радуйся, вечныя радости нас сподобляющая. Радуйся, земли Холмския отрадо и всему миру прибежище и заступление.

Кондак 8
Странники и пришельцы на земли суще, новаго града, Иерусалима небеснаго, взыскуем. Ты же, Пречистая Владычице, яко предстательница о людех к Сыну Твоему, моли прощение прегрешений нам прежде конца даровати, да тихаго пристанища на небеси достигнем и Богови возопием: Аллилуиа.

Икос 8
Вся небесныя силы Тебе, яко Богоматерь, величают, Ты же, Дево Богородице, Честнейшая Херувим и Славнейшая без сравнения Серафим, не возгнушалася еси за род человеческий, грехми оскверненный, предстояти; того ради и вси земнороднии благодарственная Тебе приносят, воспевая сице: Радуйся, Невместимаго вместилище; Радуйся, чистоты божественныя хранилище. Радуйся, рождением Твоим Бога и человека соединившая; Радуйся, спасение человеком устроившая. Радуйся, Путеводительнице, к небеси нас возводящая; Радуйся, Царице небесе и земли, врата райския нам отверзающая. Радуйся, с Сыном Твоим и Богом соцарствующая; Радуйся, и посреде нас, грешных, пребывати не возгнушавшаяся. Радуйся, ко благосердию Владыки молитвы в вере благочестивых приносящая; Радуйся, молений и нас грешных не отвергающая. Радуйся, земли Холмския отрадо и всему миру прибежище и утешение.

Кондак 9
Все естество ангельское и человеческое, дивяся Твоему неизреченному милосердию к роду христианскому, похвальныя песни Тебе приносят, зане сильным предстательством Твоим мир весь от бед избавляеши, больных врачуеши, грешных заступаеши и молишися о всех с верою к Богу притекающих и вопиющих Ему: Аллилуиа.

Икос 9
Ветия многовещанныя недоумеют, киими словесы восхвалити славный, Владычице, праздник Холмския иконы Твоея, к нейже в день сей святый во множестве превеликом не токмо православнии, но и иновернии притекают, чающе от Тебе скорбей избавления, недугов исцеления, радостей исполнения и благ вечных сподобления. Ты же, Щедродательнице, неисчетная благодеяния иконою Твоею в день сей являеши, да вси, радующеся о Тебе, возглаголют сице: Радуйся, мир от скорбей избавляющая; Радуйся, в напастех нас защищающая. Радуйся, слепых прозрение, глухих слышание; Радуйся, хромым хождение, немых глаголание. Радуйся, болезней наших врачевание: Радуйся, чаяний наших исполнение. Радуйся, умерщвленных грехми благодатию Твоею оживляющая; Радуйся, подаяние благ вечных нам являющая. Радуйся, тихое пристанище ищущим спасения; Радуйся, почитающим икону Твою несумненное защищение. Радуйся, земли Холмския отрадо и всему миру прибежище и утешение.

Кондак 10
Спасти хотящи некоего мужа холмска Иакова, в реце утопающа и ко Твоей помощи взывающа, Ты, Богомати, отчаявшихся спасение, подобне Христу, извлекшему Петра из пучины морския, простерла еси руку помощи сему погибающему, да вси сущии в бедах, ведяще чудо сие, воспоют о Тебе хвалебную песнь Богови: Аллилуиа.

Икос 10
Стена еси нерушимая граду Холму, Пресвятая Богородице Дево: егда бо во дни древния агаряне нечестивии, огню и мечу землю Холмскую предающе, ко граду Холму приближахуся, насельницы же града, подъявше икону Твою пречестную, вкруг храма ю обношаху и о спасении града слезно моляхуся, Ты же, внимая мольбам людей, во спасении отчаявшихся, устрашила еси враги видением чудным и отгнала их от града, ими осажденнаго, да вси спасеннии Тобою от находящих на ня бед воспоют Ти таковая: Радуйся, страну нашу от нашествия агарянскаго свободившая; Радуйся, чудесным видением стены неприступныя враги устрашившая. Радуйся, сильным заступлением Твоим от всяких нас бед свобождающая; Радуйся, от огня, меча и нашествия иноплеменников нас избавляющая. Радуйся, во бранех крепкая Помощнице; Радуйся, отчаявшихся Нечаянная Радосте. Радуйся, от смертнаго губительства наше спасение; Радуйся, врагов наших явное посрамление. Радуйся, в бедах изнемогающим незыблемое укрепление; Радуйся, во сртаданиих наших благомощное утешение. Радуйся, земли Холмския отрадо и всему миру прибежище и заступление.

Кондак 11
Пение всеумиленное приносят Ти вси труждающиися и обремененнии, зане Сыну Твоему непрестанно предстоя, молишися, да слово, Им реченное: «Аз упокою вы», соблюдет и вся в лишении сущия к небесному веселию приведет, вси же дар сей небесный восприявшии воспоют Ему хвалебную песнь: Аллилуиа.

Икос 11
Светозарным лучем благодатнаго упования явися православным христианом пречестная икона Твоя, Владычице, во дни скорби их: егда бо страна Холмская от Православия лестию отторжена бысть, людие православнии, в напасти сей сущии, молящеся пред иконою Твоею, велие утешение и светлую радость обретаху, в надежде утверждаяся, яко привременнии суть дние сии лукавии. Егда же чаяние сие исполнися, людие с веселием воспеша Ти хвалу таковую: Радуйся, душевредных учений обличение; Радуйся, душеполезных знаний дарование. Радуйся, священное прибежище наше и верных ограждение; Радуйся, погибших взыскание и заблуждших исправление. Радуйся, домостроительнице нашего спасения, житие наше добре устрояющая; Радуйся, во страданиих утешение и в житии благодатнем укрепление нам подавающая. Радуйся, яко Тебе ради православнии людие прельщения еретическая отметают; Радуйся, яко Тобою и от еретик совращеннии паки Православную веру обретают. Радуйся, Церкве Христовы пресветлое украшение; Радуйся, Православия в стране нашей незыблемое утверждение. Радуйся, земли Холмския отрадо и всему миру прибежище и заступление.

Кондак 12
Благодати Твоея не лиши нас, Пренепорочная, люте бо страждем от беззаконий наших и не имамы иныя помощи, не имамы иныя надежды оправдитися, разве Тебе, Владычице: Ты нам помози, да не погибнем люте, и приими нас в небесныя кровы, да, радующеся, о Тебе возопием Богу: Аллилуиа.

Икос 12
Поюще Тя, яко неоскудевающую милосердием Предстательницу нашу пред Господем, веруем и исповедуем, яко испросиши нам благая не токмо в житии сем привременнем, но и по смерти нашей, да, небесных благ не лишившееся, воспоем Ти сицевая: Радуйся, в бездне греховней пребывающим очищение; Радуйся, грешников с Богом примирение. Радуйся, молитвами Твоими матерними милость и всепрощение грешником у Сына Твоего испрошающая; Радуйся, молитвами Твоими праведно движимый на нас гнев Божий отвращающая. Радуйся, отрадо наша и утешение в день смерти; Радуйся, надеждо наша и по смерти. Радуйся, уповающим на Тя непостыдную кончину живота дарующая; Радуйся, в день судный десное стояние нам устрояющая. Радуйся, ключу Царствия Христова, врата небесная нам отверзающая; Радуйся, двере райская, в чертог небесный нас возводящая. Радуйся, земли Холмския отрадо и всему миру прибежище и заступление.

Кондак 13
О Всепетая Мати, Царице неба и земли, ко Твоему пречистому образу прибегаем и, покланяющеся ему, умильно глаголем: покрый нас кровом милосердия Твоего, избави нас от всяких бед, скорбей и напастей, и умоли Сына Твоего в день праведнаго Суда Божия сподобити нас деснаго стояния со всеми святыми, да непрестанно поем Ему: Аллилуиа.

(Этот кондак читается трижды, затем икос 1 и кондак 1)
Молитва 
О Пресвятая Дево, Мати Христа Бога нашего, всемощная Заступнице страны нашея! Со страхом, верою и любовию припадающе к чудотворному образу Твоему, молитвенно взываем: буди милосердна к нам, смиренным и недостойным рабом Твоим, и грехов и беззаконий наших, Благая, не помяни, но простри руце Твои ко благосердию Владыки, да не отвратит лица Своего от рабов Своих и не осудит нас, грешных, по беззакониям нашим, но сотворит с нами по велицей Своей милости. Ей, Госпоже Владычице! Буди путеводительница в житии нашем: светом истины умы наша просвети, сердца умягчи, веру укрепи, надежду утверди, дара любве сподоби. Умилосердися, Всемилостивая Госпоже наша, на немощныя люди Твоя: заблуждшия на путь правый настави, колеблемыя в вере вразуми, отпадшия от благочестивыя веры отеческия возврати и вся истинному пути научи. Спаси милостию Твоею и помилуй благоверныя люди Твоя, епископство православное и весь чин церковный. Не отрини такожде милосердием Твоим и приими под кров Твой и вся правители страны нашея: вразуми и настави их право правити, законы Божественныя соблюдая. Нас же в мире и любви друг ко другу утверди, да вси, в единении друг со другом пребывающе, тихое и безмятежное житие поживем и, дарми благ земных насладившеся, благ небесных милосердия ради Божественнаго не лишимся. Еще молимся Тебе, Владычице Богородице, избави нас от глада, губительства, землетрясения, потопа, огня, меча, нападения вражия, междоусобныя брани, наглыя смерти, тлетворных болезней и всяких ны зол окружающих. Вонми и услыши, Всемилостивая Госпоже, всех нас, ныне к иконе Твоей святей припадающих и со слезами к милосердию Твоему взывающих: утоли наша печали и буди нам скорая Помощница во всех делах наших во веки веков. Аминь.

Тропарь, глас 5 
Яко Материнское благословение, даровала еси, Пречистая Дево, / пречудную икону Твою / православным отцем нашим на гору Холмскую, / тако и ныне, презирающе множество грехопадений наших, / не остави нас, о Всепетая Мати, / но пребуди любовию с нами до скончания века / и отверзи нам райския двери.

Кондак, глас 6 
Пресвятей Деве Богородице, / дивными иконами Своими, яко звездами, Церковь Православную украсившей / и православным людем земли Холмския пречудный образ сей даровавшей, / благодарственное воспеваем пение; / Ты же Пречистая, / укрепи нас в Православней вере, / да зовем Ти: / Радуйся, Царице небесе и земли / и любящая Мати всех с верою чтущих Тя.

Величание
Величаем Тя, Пресвятая Дево, и почитаем честную икону Твою, юже от лет древних во граде Холме прославила еси.

ХОЛМСКАЯ ИКОНА БОЖИЕЙ МАТЕРИ
Празднование 21 сентября (н.ст.)
Происхождение иконы очень давнее. Согласно местному преданию, которое записано епископом Иаковом Сушей, она написана св. евангелистом Лукой и была привезена на земли Киевской Руси во времена князя Владимира, который после крещения получил в Константинополе множество икон.

Холмская икона изображена на трех, соединенных вместе, кипарисовых дощечках. В древности эта икона была украшена драгоценной ризой из литого золота и эмали византийской работы. Но в 1261 году, во время нападения татар, полки Бурундая пришли на юго-западную Русь и ограбили г. Холм (сегодняшний Хелм, республика Польша), в котором находилась святыня. От них пострадала и сама икона: с повреждениями изображения в некоторых местах, татарами с нее была снята риза, а сама икона была утрачена.

Только через 100 лет после разрушения Холма святая икона была обретена во время раскопок и торжественно установлена в восстановленном холмском соборе. В наше время на изображении видно две язвы, которые были нанесены татарами: одна на левом ее плече (от удара саблей) и другая на правой руке от стрелы. Имеется благочестивое предание, что нечестивые татары, грабившие храм, были немедленно наказаны: они ослепли.

С переходом холмского епископа Дионисия Збируйского в 1596 г. в унию, холмский собор и икона оказались в руках униатов. В 1650 г., во время восстания казаков Богдана Хмельницкого в Украине, униаты были вынуждены вернуть ее православному епископу Дионисию Балабану по Зборовскому соглашению; при этом икону пытались припрятать. Поэтому она была обретена только через определенное время в подземелье.

В следующем 1651 г. война вспыхнула с новой силой, икона опять попала в руки поляков. По совету Иакова Суши, польский король Ян-Казимир взял Холмскую икону с собой в поход, после которого она была выставлена в Варшаве в часовне королевского дворца, где оставалась до 1652 г. Победу над козаками Ян-Казимир приписывал помощи Богоматери, холмская икона Которой была с ним в походе. В благодарность за это король возобновил в Холме униатскую кафедру и передал ей икону. 29 апреля 1652 г. она была установлена в соборе г. Холма.

Между тем, война между Польшей и Украиной вспыхнула с новой силой. Тогда король снова взял чудотворную Холмскую икону на поле битвы, но помощи она ему не принесла. Под Жванцем польское войско потерпело поражение. После этого холмская святыня была возвращена в холмский собор, где находилась до начала нашего столетия.

Во время господства унии имели место попытки латинизации чудотворной иконы и самого холмского собора. Икона была поставлена в алтаре, над главным престолом (по католическому обычаю). В 1765 г. римским папой, икона была коронована двумя золотыми коронами. К передней части престола, над которым она находилась, была прикреплена серебряная пластина с барельефами и латинскими надписями (на сегодняшний день хранится в Московской оружейной палате).

В первой половине 19 в. Холмская икона и собор были возвращены православной общине. Святыню торжественно установили в иконостасе над Царскими Вратами.

Перед этой иконой совершалось много чудесных явлений. Рассказы о них содержатся в отдельной книге архимандрита Иоаникия Голятовского "Новое небо".

Во время нашествия татар времен Батыя, некоторые их отряды подступили к г. Холм. В городе в это время жили две благочестивые княжны. Видя невозможность защититься силою оружия, они вместе с другими людьми обратились в молитве перед Холмской иконой Богородицы с прошением взять город под свой покров. После этого женщины взяли из храма чудотворную икону и поставили ее напротив войск противника на стене крепости. На татарское войско нашло какое-то наваждение: гора, на которой находился город, начала казаться им круче и выше, чем была на самом деле. И чем ближе они приближались, тем сильнее им казалось. Охваченные паникой они начали убегать. Так, чудесной помощью, город был спасен.

В настоящее время эта величайшая из святынь христианства хранится в сейфе из бронированного стекла в музее Волынской иконы в городе Луцке и выставляется для поклонения по большим религиозным праздникам.

